ฝนถล่มโคราช อ.เทพารักษ์น้ำป่าท่วม 3 เมตร จนท.เร่งช่วยชาวบ้านที่ติดค้าง
ภาพจาก นางสาวอ้อนจันทร์ แพบขุนทด,โคราชเจอฝนกระหน่ำทั้งวัน น้ำป่าทะลักท่วม อ.เทพารักษ์ หลายหมู่บ้าน ระดับน้ำสูงกว่า 3 เมตร ชาวบ้านติดค้างในบ้าน 20 กว่าราย ระดมกำลัง จนท.เข้าชวยเหลือด้วยความลำบากเพราะน้ำไหลเชี่ยวเรือล่ม 1 ลำ และติดน้ำออกไม่ได้อีก 1 ลำ,เมื่อช่วงค่ำวันที่ 26 ก.ค. 60 ผู้สื่อข่าวรายงานว่า ได้เกิดเหตุน้ำป่าทะลักเข้าท่วมบ้านเรือนราษฎร บ้านไทสามัคคี บ้านหนองบัวหลวง ต.หนองแวง และบ้านห้วยน้ำเค็ม บ้านมะค่างาม ต.บึงปรือ อ.เทพารักษ์ จ.นครราชสีมา โดยบ้านเรือนถูกท่วมไปกว่า 50 หลังคาเรือน ระดับสูงกว่า 3 เมตร หลายคนต้องปีนขึ้นไปอาศัยบนหลังคาบ้าน ถนนถูกตัดขาดหลายแห่ง การอพยพหนีอออกมาด้านนอกลำบากมาก,นายเสกสรร วิวัฒน์สกุลรัตน์ รองนายก อบต.หนองแวง เปิดเผยว่า ตั้งแต่ช่วงเช้ามืดวันนี้มีฝนตกพรำๆ มาตลอด และตกเรื่อยมาตลอดทั้งวัน จนมาตกหนักและหนักมากตั้งแต่ช่วงประมาณเวลา 15.00 น. ส่วนน้ำป่าเริ่มไหลเข้าหมู่บ้านตั้งแต่ช่วงเที่ยง แต่ไม่มากนัก ชาวบ้านได้แต่โทรศัพท์แจ้งต่อๆ กัน ไม่มีการประกาศเตือน เพราะไม่มีใครคิดว่าน้ำจะท่วมหนัก โดยเฉพาะบ้านไทสามัคคี หมู่ 14 ที่อยู่ต่ำลงมาจากบ้านอื่นๆ มีราษฎร 20 กว่าหลังคาเรือน ได้รับความเสียหายหนักที่สุด น้ำท่วมหนักมาก ปริมาณน้ำสูงกว่า 3 เมตร หนักที่สุดในรอบ 38 ปี,ขณะที่ นายนิติพัฒน์ ขอดทอง ปลัดอาวุโส อ.เทพารักษ์ กล่าวว่า เบื้องต้นมีชาวบ้านอพยพหนีขึ้นที่สูงได้บ้าง แต่ยังมีคนติดอยู่ในบ้านเรือน กว่า 20 ราย มีสัตว์เลี้ยงจมหายไปอีกจำนวนหนึ่ง ซึ่งตนได้ประสานขอความช่วยเหลือจากหน่วยงานต่างๆ มาให้ความช่วยเหลือ เบื้องต้นนายพิสิษฐ์ พงษ์ศิริศุภกุล เลขาธิการภัย มูลนิธิพุทธธรรม 31 (หน่วยกู้ภัย ฮุก 31) นำเจ้าหน้าที่กว่า 20 นาย พร้อมเรือท้องแบน 2 ลำ เข้าไปช่วย สามารถช่วยคนไข้ติดเตียงได้ 3 คน นอกนั้นยังไม่สามารถช่วยเหลือได้ เนื่องจากน้ำไหลเชี่ยวแรงมาก และฝนยังคงตกหนักต่อเนื่อง,ต่อมาเวลา 21.00 น. นายสนอง มะลัยขวัญ นอภ.เทพารักษ์ ได้ประสานขอความช่วยเหลือไปยังป้องกันและบรรเทาสาธารณภัยภัยจังหวัดนครราชสีมา และ ร.ต.ชูวิทย์ พันเนตร หน. ชุดร้อย.รส.พันพัฒนาที่ 2 รับผิดชอบเขต อ.เทพารักษ์ ได้ประสานกับหน่วยเหนือ นำเรือลากจูงเชือก 3 เส้น อีก 2 ลำ เข้าไปช่วยเหลืออีกทาง แต่ยังไม่สามารถเข้าไปช่วยเหลือได้ เนื่องจากน้ำยังคงไหลเชี่ยวแรงต่อเนื่อง และมีเรือของทีมกู้ภัยฮุก 31 ล่มกลางน้ำ 1 ลำ ยังไม่สามารถกู้ขึ้นได้ และเรืออีกลำก็ยังติดด้านในกับชาวบ้านอีกด้วย ล่าสุดเวลา 23.00 น. ได้มีน้ำไหลมาเพิ่มขึ้นอีก จึงยุติการช่วยเหลือไว้ก่อน รอให้ฟ้าสว่างในวันรุ่งขึ้น จึงจะเข้าไปช่วยเหลือต่อได้.
โคราชเจอฝนกระหน่ำทั้งวัน น้ำป่าทะลักท่วม อ.เทพารักษ์ หลายหมู่บ้าน ระดับน้ำสูงกว่า 3 เมตร ชาวบ้านติดค้างในบ้าน 20 กว่าราย ระดมกำลัง จนท.เข้าชวยเหลือด้วยความลำบากเพราะน้ำไหลเชี่ยวเรือล่ม 1 ลำ และติดน้ำออกไม่ได้อีก 1 ลำ
นครราชสีมา,อ.เทพารักษ์,น้ำป่าทะลัก,น้ำท่วมโคราช,น้ำท่วม